*Жума тезисига илова*

**Муҳтарам жамоат!**

Ҳалоллик инсон ҳаётини хотиржам, осойишта ва фаровон қилади. Инсон табиатидаги энг гўзал амал – ҳалоллик бўлиб, айнан у орқали киши ҳурмат-эҳтиром ва Яратганнинг розилигини топади.

Таъкидлаш жоизки, бугунги кунда асосий эҳтиёжларимиздан саналган сув манбаи қаторига электр энергияси ва табиий газ ҳам кириб, улар Аллоҳ таолонинг биз бандаларига берган буюк инъомларидир. Улардан оқилона фойдаланиш, исроф қилмаслик нафақат фуқаролик мажбуриятимиз, балки инсоний вазифамиз, мўминлик бурчимиз ҳамдир.

Афсуски айрим кимсалар коммунал хизмат, яъни давлат томонидан таъминлаб туриладиган электр энергия, газ, сув каби тўловларни ўз вақтида тўламасдан юришлари жамоат, жамият ҳаққига бепарво бўлиш ҳисобланади. Чунки шундай коммунал хизматлардан фойдаланиш учун ҳар бир хонадон таъминотчилар билан шартнома тузган. Унга кўра ишлатган нарсаларимиз учун тўловларни вақтида адо қилишимиз лозим бўлади. Шу билан бирга, ушбу коммунал хизмат тўловлари кўпчиликнинг – халқнинг ҳаққи саналади. Турли асоссиз баҳоналар билан ўз вақтида тўловларни амалга оширмаслик ёки ҳисоблагич жиҳозларини тескарига айлантириш ёхуд ҳар-хил ҳийлалар ишлатиб, ҳақ тўлашдан қочишга ҳаракат қилиш айни бировнинг ҳаққини, устига-устак, халқнинг ҳаққини ейиш эканини эслатиб қўймоқчимиз.

Бундай хатти-ҳаркатлар шариатимизга ҳам зид бўлиб, Қиёмат куни катта жавобгарликларга сабаб бўлишини унутмаслигимиз керак.

Ҳавла бинти Амр розияллоҳу анҳо Пайғамбар алайҳиссаломдан ривоят қилган ҳадиси шарифда Расулуллоҳ соллаллоҳу алайҳи васаллам бундай деганлар:

﴿إِنَّ رِجَالاً يَتَخَوَّضُونَ فِى مَالِ اللَّهِ بِغَيْرِ حَقٍّ، فَلَهُمُ النَّارُ يَوْمَ الْقِيَامَةِ﴾ رَوَاهُ الإِمَامُ البُخَارِي

Яъни: **“Баъзи бир одамлар Аллоҳнинг мулки** (жамоат пуллари)**га хиёнат қилади. Қиёмат куни улар жаҳаннамга равона бўлишади”** (Имом Бухорий ривояти).

Ўз навбатида айтишимиз керакки, сув ҳам Аллоҳнинг буюк неъматидир. Уни исроф қилиш мумкин эмас. Ҳозирги кунда ичимлик суви муаммоси бутун жаҳон миқёсида энг биринчи даражали ташвишлардан бўлиб турибди. Бугунги кунда дунё аҳолисининг олтидан бир қисми тоза ичимлик сувига муҳтож. Ҳозирги пайтда жами 470 миллион киши сув тақчиллиги кескинлашган минтақаларда яшайди.

Кўп мамлакатларда миллионлаб одамлар тоза ичимлик сувига ташна, бир челак сув учун можаро бўлаётган бир пайтда бизлар тоза ичимлик сувини жўмраклардан оқизиб қўймоқдамиз, тоза ичимлик суви билан экинларимизни суғорамиз, машинамизни ювамиз, меваларни совутамиз, ҳовлиларимизни, кўчаларимизни салқинлатиш учун ичимлик сувини сепамиз. Булар исроф бўлиб, гуноҳ ишлардир.

Пайғамбаримиз соллаллоҳу алайҳи васаллам: **"Дарё бўйида бўлсанг ҳам сувни исроф қилма"**, деганлар *(Ибн Можа ривояти).* Бу ҳадисдан ҳам англашиладики, ҳатто сув жуда кўп бўлса ҳам, уни ортиқча ишлатиш тўғри эмас. Демак, ҳар биримиз бу борадаги исрофгарчиликка барҳам беришга ҳаракат қилишимиз, ўсиб келаётган ёш авлодни ҳам сувни исроф қилмаслик, уни тежамкорлик билан ишлатиш руҳида тарбиялаб боришимиз керак.

**Азизлар!** Уйда, ишда, кўчада коммунал тўловлар атрофида айланаётган қатор муаммолар ҳақида эшитамиз, баъзан ўзимиз унинг гувоҳи ёки бевосита иштирокчисига айланамиз. Табиий газ, электр энергияси, ичимлик суви истеъмолининг тўловини амалга оширмаган, тўлашга ҳаракат ҳам қилмаётганлар орамизда борлиги ачинарлидир.

Яна бир бор таъкидлаб айтамиз, халқнинг мулкида мана шу давлатда яшаётган барча фуқаролар, хусусан, кам таъминланганлар, ногиронлар, етим-есирлар, кексаларнинг ҳаққи бор. Улардан фойдаланишга келганда фаол бўлиб, тўловга келганда қочаётган, пайсалга солаётганлар юқорида зикр этилган қатламлар ҳаққини ўзлаштириб, ҳаққини ноҳақ ейишини билиб олсинлар. Зеро, Қуръони каримда: **"Эй иймон келтирганлар, бир-бирларингизнинг молларингизни ботил йўл билан еманглар",** (Нисо сураси 29-оят) дея огоҳлантирилган. Шундай бўлгач, ҳар бир фуқаро ўзгаларнинг ҳақ-ҳуқуқларини поймол қилмаслиги, молига хиёнат этмаслиги даркор!

**Ҳурматли жамоат!**

Яна бир муҳим масалага тўхталмоқчимиз. Аллоҳ насиб этса, 2030 йилга бориб, мамлакатимиз аҳолиси сони 41 миллион кишига етиши кутилмоқда. Бу ўсиш ўз навбатида, юримизда 117 миллиард киловатт соат электр энергиясини талаб этади. Яъни, ҳозиргидан 1,7 баравар кўп. Шу боис, йилнинг тўрт фаслида ҳам қуёшли кун бўладиган ўлкамизда “яшил” энергия имкониятидан фойдаланиш жуда яхши самара беради. “Яшил”, яъни қайта тикланувчи энергия манбалари бугунги кунда глобал иқлим ўзгариши ва экологик муаммоларга қарши курашда муҳим аҳамият касб этмоқда. Соҳа мутахассисларининг таъкидлашича, қуёш, шамол, сув каби қайта тикланувчи манбалар орқали ҳосил қилинадиган бундай энергия турлари табиий жараёнлар билан боғлиқ. Умуман, “яшил” энергиянинг асосий афзаллиги ифлослантирувчи чиқиндини камайтириш, табиий ресурсларни тежаш, барқарор ривожланишга ҳисса қўшиш каби омилларда намоён бўлади.

Яқинда Президентимиз ҳузурида Ҳукумат масъуллари иштирокида бўлиб ўтган тақдимотда шу каби ўрганишлар асосида ишлаб чиқилган таклифлар муҳокама қилинди. Жумладан, табиий газ ва электр энергиясини тежаш режалаштирилган. Бу нафақат давлатга, қолаверса, тадбиркорлар ва аҳолига ҳам ўз маблағини иқтисод қилиш имконини беради. Қолаверса, сизу биз яшайдиган хонадонларда ҳам қуёш панели ўрнатиш орқали тежамкорликка эришиш мақсад қилинган. Шундай иш тутиш орқали йил бўйича энергия манбаига эга бўлиш баробарида маблағимизни тежаган бўламиз. Зеро, Пайғамбар алайҳиссалом: ***«Иқтисод қилган кимса камбағал бўлмас, маслаҳат қилган пушаймон бўлмас»***, деб тавсия берганлар.

Ибн Аббосдан ривоят қилинган ҳадиси шарифда Набий соллаллоҳу алайҳи васаллам: **“Солиҳ ҳидоят, гўзал кўриниш ва иқтисодли бўлиш набийликнинг етмишдан бир жузидир”,** дедилар» (Имом Бухорий ривояти).

Демак, доим аҳли солиҳлардан бўлиб, ҳидоятда юриш, ўзини ораста тутиш, одоб ва виқор билан юриш ҳамда **тежамкор бўлиш, исрофга йўл қўймаслик, ҳар бир нарсани ўз ўрнида, меъёрида тасарруф қилиш, керагидан ортиқ, беҳудага сарфламаслик набийликнинг етмиш жузидан бир жуз, етмиш бўлагидан бир бўлак экан.** Буни ҳар бир мўмин-мусулмон – эркагу аёл, ёшу қари яхши ўзлаштириб олиб, ҳаётига татбиқ қилиши лозим.

Хулоса қилиб айтганда, мамлакатда аҳолини зарур энергия ресурслари билан узлуксиз таъминлаш борасида улкан марралар режа қилинган. Бу мақсадлар натижадорлигига эришишда ҳар биримизнинг иштирокимиз муҳимдир. Шундай экан, юртимизда амалга оширилаётган хайрли ислоҳотларга ҳар биримиз камарбаста бўлиб, коммунал тўловларни ўз вақтида тўлайлик. Тежамкорлик ва самарадорлик йўлида қилинаётган ишларда фаол иштирок этайлик, азизлар!